ສື່ມວນຊົນເຢຍລະມັນໃຫ້ຂ່າວຊາວຫວຽດນາມແຫ່ຂະບວນປະທ້ວງຄັດຄ້ານຈີນ ຢູ່ທະເລຕາເວັນອອກ
ສື່ມວນຊົນເຢຍລະມັນໃຫ້ຂ່າວຊາວຫວຽດນາມ
ແຫ່ຂະບວນປະທ້ວງຄັດຄ້ານຈີນ
(ພາບ: NguyenDuc/vietnam+)
ການແຫ່ຂະບວນປະທ້ວງໃນວັນທີ 09/04 ຂອງຊາວ ຫວຽດນາມ ຢູ່ນະຄອນຫລວງ Berlin ສ.ເຢຍລະມັນ ແນໃສ່ຄັດຄ້ານບັນດາການກະທຳຢ່າງຜິດກົດໝາຍ, ກະຫາຍສົງຄາມຂອງ ຈີນ ຢູ່ທະເລຕາເວັນອອກ ບໍ່ພຽງແຕ່ສ້າງຄວາມສົນໃຈໃນປະຊາຄົມຊາວ ຫວຽດນາມ ຢູ່ປະເທດປະຈຳຖິ່ນເທົ່ານັ້ນ ຫາກຍັງດຶງດູດຄວາມສົນໃຈຂອງບັນດາສຳນັກຂ່າວສານໃຫຍ່ຢູ່ ເຢຍລະມັນ ອີກດ້ວຍ. ບັນດາສຳນັກຂ່າວສານໃຫຍ່ເຊັ່ນ: RBB, Arte, ໜັງສືພິມ TAZ…ໄດ້ໃຫ້ຂ່າວ ແລະ ຮູບພາບກ່ຽວກັບການແຫ່ຂະບວນປະທ້ວງດັ່ງກ່າວ. ຕາມລາຍການຂ່າວຂອງຊ່ອງໂທລະພາບ RBB ອອກອາກາດໃນຕອນຄ່ຳວັນທີ 09/04 ແລ້ວພາຍຫລັງການແຫ່ຂະບວນປະທ້ວງຢູ່ຕໍ່ໜ້າສະຖານທູດ ຈີນ ປະຈຳ ເຢຍລະມັນ ສິ້ນສຸດລົງ, ຂະບວນແຫ່ຂະບວນປະທ້ວງຂອງຊາວ ຫວຽດນາມ ແລະ ເພື່ອນມິດສາກົນນັບພັນຄົນ ໄດ້ສະແດງຄວາມຄັດຄ້ານຕໍ່ເລື່ອງ ຈີນ ເພີ່ມທະວີບັນດາການເຄື່ອນໄຫວປັບປຸງ, ກໍ່ສ້າງ ແລະ ຫັນບັນດາເກາະ, ຫີນຢູ່ໝູ່ເກາະ ເຈື່ອງຊາ ແລະ ຮ່ວາງຊາ ທີ່ຂຶ້ນກັບອະທິປະໄຕບໍ່ສາມາດໂຕ້ຖຽງກັນໄດ້ຂອງ ຫວຽດນາມ ເປັນຖານທີ່ໝັ້ນດ້ານການທະຫານຢ່າງຜິດກົດໝາຍ. ການແຫ່ຂະບວນປະທ້ວງໃນສັນຕິພາບຂອງຊາວ ຫວຽດນາມ ຢູ່ Berlin ອີກຄັ້ງໜຶ່ງສະແດງໃຫ້ເຫັນຄວາມສາມັກຄີ ແລະ ນ້ຳໃຈຮັກຊາດຂອງພໍ່ແມ່ປະຊາຊົນຊາວ ຫວຽດນາມ ອາໃສຢູ່ຕ່າງປະເທດ. ການເຂົ້າຮ່ວມຂອງນັກຂ່າວບັນດາສຳນັກຂ່າວສານໃຫຍ່ຂອງ ເຢຍລະມັນ ເປັນຈຳນວນຫລວງຫລາຍ ແລະ ການສະໜັບສະໜູນຂອງເພື່ອນມິດສາກົນໃນການແຫ່ຂະບວນ ສະແດງໃຫ້ເຫັນນ້ຳໃຈສັນຕິພາບ, ຮັກຫອມຄວາມເປັນທຳ ແລະ ເດັດດ່ຽວສະກັດກັ້ນບັນດາການກະທຳທີ່ຜິດກົດໝາຍຂອງ ຈີນ ຢູ່ທະເລຕາເວັນອອກ.
(ແຫຼ່ງຄັດຈາກ VOV)